পৃথিবীর জন্মলগ্ন থেকে আল্লাহ যত নবী বা রাসূল পাঠিয়েছিলেন সবার জন্যই শিক্ষাকে বাধ্যতামূলক করেছিলেন। তাদের মাধ্যমে শিক্ষা ছড়িয়ে দিতে তাগিদ দিয়েছেন। যেমন শেষ নবী মুহাম্মদ রাসূল (সা)-এর কাছেও প্রথম যে বাণী এসেছিল তাতেও বলা হয়েছে “পড়! তোমার প্রভুর নামে যিনি তোমাকে সৃষ্টি করেছেন।” (সূরা-আলাক) কারণ শিক্ষাই মানুষকে অন্ধকারের পথ থেকে আলোর পথে নিয়ে আসে। কুরআনে আল্লাহ বলেছেন, “হে নবী আপনি বলুন! যারা জানে, আর জানে না তারা কি কখনো এক হতে পারে?” (সূরা যুমার : ৯) আর জেনে রাখা ভালো যে সবচেয়ে নিখাদ, কল্যাণকর ও ভেজালমুক্ত জ্ঞান হলো অহির জ্ঞান। শিক্ষা-সংস্কৃতি যে কোনো জাতির অমূল্য সম্পদ। যে কোনো জাতির উন্নয়নের অন্যতম মাপকাঠি হলো শিক্ষা-সংস্কৃতি। তাই জ্ঞানীরা বলেন, কোনো জাতিকে সমূলে ধ্বংস করতে হলে সে জাতির শিক্ষা- সংস্কৃতি ধ্বংস করার বিকল্প নেই। স্বঘোষিত খোদা ফেরাউন যখন ক্ষমতার মসনদে সমাসীন হলো সে তার সভাসদকে ডেকে আমৃত্যু শ্রেষ্ঠত্ব আঁকড়ে ধরে রাখার উপায় খুঁজতে নির্দেশ দিলো। এতে তার উজির হামান পরামর্শ দিলো মানুষকে অজ্ঞতার অতল গহবরে নিমজ্জিত করতে পারলেই শুধুমাত্র একচ্ছত্র ক্ষমতার অধিকারী হিসেবে আমৃত্যু আপনার শর্তহীন আনুগত্য মেনে চলবে জনসাধারণ। যেই চিন্তা সেই কাজ। ফেরাউন চটজলদি সম্রাজ্যের সকল শিক্ষালয় বন্ধ করে দিলেন। ঘোষণা দিলেন “আনা রাব্বু কুমুল আ’লা” অর্থাৎ আমি সব চেয়ে বড় খোদা। তৈরি করলো নয়া শিক্ষাব্যবস্থা। যেখানে নেই কোনো ধর্মীয় শিক্ষা। ধর্মীয় শিক্ষাব্যবস্থা বলতে শুধুমাত্র ফেরাউনকে আনুগত্য করা ও তার গুণকীর্তন শিক্ষা দেয়ার ব্যবস্থা রাখা হয়েছিল। যেমনি বর্তমান সরকার ক্ষমতার মসনদে আসার পর থেকে দেশের মুসলিম অধ্যুষিত ইসলামপ্রিয় জনগোষ্ঠীর মতামতকে উপেক্ষা করে ইসলামী শিক্ষাকে সঙ্কোচিত করা, বিকৃত করা ও সমাজতান্ত্রিক ধ্যান-ধারণার ব্যক্তিবর্গের জীবনপ্রণালি পাঠ্যপুস্তকে সংযোজনের মহোৎসব চলছে। আর মিডিয়া সন্ত্রাসের উপর্যুপরি মিথ্যাচারে শিক্ষা ধ্বংসের এ প্রতিযোগিতাকে শিক্ষা উন্নয়নের অগ্রযাত্রা বলে ধুয়া তোলা হচ্ছে। অথচ আমাদের দেশের প্রচলিত সেক্যুলার শিক্ষাব্যবস্থায় শিক্ষাঙ্গনগুলোতে নেই শিক্ষার্জনের সুস্থ পরিবেশ। ফলে ছাত্র হত্যা, শিক্ষক লাঞ্ছিত করা, সাংবাদিক প্রহার, নিয়োগবাণিজ্য, চুরি, ডাকাতি, অপহরণ, গুম, ধর্ষণ, ব্যভিচার, যৌনাচার, ভর্তিবাণিজ্য, হল দখল, অস্ত্রবাজি, টেন্ডারবাজি, আধিপত্য বিস্তার, অন্তঃকোন্দল ও মাদকাসক্ততায় শিক্ষাঙ্গনের অবস্থা ত্রাহি ত্রাহি। তাই এ সকল শিক্ষাঙ্গন থেকে শিক্ষিত কুলাঙ্গার তৈরি হচ্ছে। যারা পরিবার, সমাজ ও দেশের জন্য ভয়ঙ্কর। এ সকল শিক্ষিত জনগোষ্ঠীর বড় অংশ শেয়ারবাজার লুট, ব্যাংক ডাকাতি, ব্যভিচার, গুম-খুন, কলমের খোঁচায় অন্যের সর্বনাশ ডেকে আনার মতো কু-অভ্যাস চর্চা করতে মোটেও দ্বিধা করছে না। এমনকি দেশের বড় কর্তাব্যক্তি হলেও ব্যক্তিস্বার্থ থেকে ঊর্ধ্বে উঠতে পারছে না। তাই দেশ-জাতি তাদের কাছে নিরাপদ নয়!